Papersnake/gushiwen huggingface dataset:
次韵春怀
陈师道（宋代）

老形已具臂膝痛，春事无多樱笋来。
败絮不温生虮虱，大杯覆酒著尘埃。
衰年此日仍为客，旧国当时只废台。
河岭尚堪供极目，少年为句未须哀。
四用前韵酬达夫 其七
刘弇（宋代）

楼台半蘸浮天水，灯火频乾继晷油。桃李不须连夜赏，牡丹它日有高流。
题石鱼
佚名（宋代）

诸公讨未决。朝忌其事夕失功。
讵可因循守常法。人心感处是天心，
至诚解使金石裂。形势不宜久冷落，
鼓作须及人情热。每忧奸雄东风尘，
它日未易倾巢穴。人才政事所急者，
此间伊吕何常管。况如耿贾郭李辈，
马后牛前谁识别。黄芽摇寒鴥不飞，
鬼洞蛮虚新过雪。行矣强饭莫饮酒，
偷闲读书备施设。一官皆可行其义，
勿学庸人苟岁月。蹄涔之水无鲲鲸，
鸳凤宁肯争鸡楬。吾皇驻跸浙江西，
努力朝宗致忠烈。星驰电走见相
和王益留题清凉院
梅挚（宋代）

一水明如罨画溪，清凉佳胜古标题。
香随讲雨天花烂，声入幡风地籁齐。
暂到已能知觉路，纵游何必理禅畦。
谢公公退多行乐，五里鸣驺出县西。
种玉亭为黄元信赋
刘植（宋代）

锄遍苍苔色，梅花近地移。
山深藏美璞，春到长新枝。
草木初分润，冰霜久结知。
百年封殖在，终与鼎鬵期。
徐南卿招饭
陈造（宋代）

白昼曲肱睨东壁，鴬斯空复贼粮食。
晚途自笑砚生埃，少日颇尝韦串册。
生世恐随草木腐，忍使功言两无得。
长安宁无翕赩者，自铁关腰膝。
乐天任运时近酒，子房逃荣犹却粒。
求穷我者迄未知，夫此谁怨夫谁德。
拟访莺花襟抱，门外雨馀泥一尺。
山阴不待兴尽回，掠面东风寒策策。
泻露亭
范梈（元代）

初秋白露降，爽气迫虚帏。薄林方泥泥，洒汉复霏霏。

暗袭玉堂方，斜飘金掌微。鹤眠寒屡警，萤火湿犹飞。

叶垂知月朗，花艳怯阳晞。兰饮畏朝坠，草沾伤夕归。

为霜当夙戒，去日漫增欷。俜停吴宫女，三月采蔷薇。

挹彼枝上香，散入舞裳衣。千岁亦不灭，但恐愿相违。

君子保世泽，在久愈光辉。
聚景园追凉
曾由基（宋代）

五云缥缈护檐牙，不是寻常富贵家。
树树风蝉凉意足，衣巾时复堕槐花。
卜算子·曾约再来时
佚名（宋代）

曾约再来时，花暗春风树。今日人来花未开，春未知人处。坐客有疏狂，彩笔题新语。浑为玉人颓玉山，忘了阳关路。
田家
赵崇嶓（宋代）

方春事锄犂，晚节多黍稌。
鸡豚乐丰岁，一饮轻万事。
少长情乐乐，呼唤相尔汝。
虽无礼节拘，气象应近古。
先进不可期，无怀在农圃。
星岩二十景 其四 天阁晴岚
梁景先（明代）

重重画角倚天开，满目风烟不易裁。独凭危阑看云物，七星罗列拥三台。
荒径
释文珦（宋代）

荒径入林微，蓬庐客到稀。
苔痕侵药裹，山色冷吟衣。
蚯蚓耕泥起，蜻蜒点水飞。
坐来忘万事，静看宿云归。
丁卯冬日作
汪士铎（清代）

万类分歧途，心为不羁马。衔勒一以缓，顿辔若襄野。

塞阱杜其一，蔽明义已下。见好思则迁，觼軜不可把。

素衣倏染缁，康庄终焉舍。哲人懔朽索，养之以欲寡。

顾其驰骛念，犹同金在冶。朱君防衔撅，御以风与雅。

科斗辨周鼎，雷回罗商斝。峄山秋访碑，漳台春寻瓦。

竹窗炉熏清，摩挲日陶写。世无九方歅，谁学古人者。

兹譬鸣和鸾，协采齐肆夏。昔为江汉游，悔未结汐社。

徒令望晴川，思君如白也。
题姜贞女画
尹琼华（清代）

空闺工六法，取势入微茫。野渡涨秋水，远山明夕阳。

古心无丽藻，淡墨有冰霜。不点双飞鸟，图中断颉颃。
落星石
王柘（清代）

古来名将相，天上应星辰。到地化为石，当时何许人。

更无光采在，竟与珷玞邻。五丈原头事，因之感汉臣。
蝶恋花
仲殊（宋代）

北固山前波浪远。铁瓮城头，画角残声短。促酒溅金催小宴。

灯摇蜡焰香风软。

落日烟霞晴满眼。欲仗丹青，巧笔彤牙管。解写伊川山色浅。

谁能画得江天晚。
红情 红梅。用玉田韵
吴茝（清代）

无多春色，讶玉颜笑浅，暗窥篱密。换了霓裳，不似罗浮旧相识。

薄醉朦胧未醒，疑夜雨、小楼遥忆。算九九、匀遍胭脂，和露晓妆湿。

欹立。帽檐侧。似九英映人，趁迎朝日。炼砂剩液。寒鹤低头啄苔碧。

应忆洗多渐减，仍冷抱、冰魂如昔。甚出塞、声断续，坐闻怨笛。
水碓
郑刚中（宋代）

绕岸车翻水碓鸣，准於舂事亦经营。
斯民惜费盖如此，力役从今莫漫征。
代古相思
郭祥正（宋代）

妾面如花开，妾心似兰死。花开色易衰，兰死香不已。

愿持枯兰心，终焉托君子。君行胡不归，两见秋风起。

鸿雁只空来，音书无一纸。夜夜梦见君，朝朝懒梳洗。

不忆霜月前，丝桐为君理。千古万古悲，悠扬逐流水。
寄秦峡州三首峡州
周紫芝（宋代）

当年淮水未归时，紫塞天尘玉座知。今日临边须老子，莫辞万里拥双麾。
句
孔德绍（唐代）

谁分菱花影，还看蓬鬓秋。（照镜见白发，《诗式》）
题张希贤纸本花四首 其二 常春
范成大（宋代）

染根得灵药，无时不春风。倚阑与挂壁，相伴岁寒中。
雨后登虎丘宿梅花楼僧房
陆弼（明代）

高阁藤萝外，扁舟暮雨残。
钟声知客到，山色入门看。
月出千松静，云披片石寒。
支公擅名理，终夕奉清欢。
劝农口号十首 其一
许及之（宋代）

一劝农家莫惰农，春来雨水已流通。有男有女勤耕绩，必定时和更岁丰。
翠微亭
张履信（宋代）

朝朝乌北出，放夜乌南归。
所谋在一食，所息在一枝。
人生竟何得，与乌同此机。
身世忽过虑，泉石良自怡。
月上飞来峰，更谁登翠微。
次韵斯远入城见迎
赵蕃（宋代）

舟才汭口过，山已鹅湖出。
樯随鸦鹊兴，缆与鸥鹭夕。
青青玩鱼藻，烂烂数滩石。
经行尽吾旧，佳处悉不宅。
有身漫漂流，有志空郁积。
题诗喜将见，重子深垂忆。
吾侪信老大，触事异畴昔。
君能师友偕，我愧洒扫役。
岁月又何如，駸駸戒轻掷。
巳未春日山居杂兴十二解
杨万里（宋代）

寒久花迟也大奇，雨膏饱足土膏肥。
牡丹芍药君须记，管取花房二尺围。
和所盘九日
丘葵（宋代）

石铓如剑梦犹危，风帽桥边且任吹。
山送落晖应恨速，月临归任不妨迟，
欲从此夕颓如醉，试问明年健者谁。
一笑樽前俱是客，可堪摇动菊花期。
会堂和杨晋庵先生勉学诗七首 其七
曹于汴（明代）

果然明尽却无明，到得真明万照生。千古良知孩提子，孩提刚是任天行。
潭上喜见新月
李德裕（唐代）

簪组十年梦，园庐今夕情。谁怜故乡月，复映碧潭生。

皓彩松上见，寒光波际轻。还将孤赏意，暂寄玉琴声。
万山
曾巩（宋代）

万山临汉皋，峰岭颇秀发。
王繁旧居处，荒草久埋没。
解佩盖已迷，沉碑终自伐。
最宜北城望，正值氛霭歇。
缥缈出烟云，清明动毛发。
留连至归时，长见西林月。
贤者之孝二百四十首·柳玭
林同（宋代）

名父难为子，纤瑕即辱身。
直须留面目，他日见先人。
风波远隔乡关路，目断高堂只梦循Author:许汝霖过青县送匪庵都宪予告还乡三首 其二
钱陈群（清代）

桂香杏艳共题名，联袂岩廊岁几更。冷暖从无三日隔，苦甘恍似一家并。

非关儿女图温饱，实为天人策治平。不信迂疏回棹晚，请看明哲挂帆轻。
大人奉使代藩期逝未返以诗纪怀 其九
魏学洢（明代）

外孙新学语，试问祖归不。对我每微笑，不言频点头。

经旬皆恨别，半晌暂忘忧。婴慧偏多验，门前望客舟。
逢侠者
徐熥（明代）

了不知名姓，偶遇长安市。
片语忽相投，欢然结生死。
芙蓉六言四首
刘克庄（宋代）

雪白露初泣晓，酒红日欲平西。
王姬何彼秾矣，美人清扬婉兮。
张铭斋孝廉以钞本杨园集及吴裒仲先生茧窝杂稿见示用昌黎醉赠张秘书韵
高均儒（清代）

拙谋时时务，夙好咨多闻。知君名士稔，患难始见君。

恤余意诚厚，况示先哲文。峨峨桐乡叟，篹述灿星云。

锲辄烬复锲，琼英尚遗芬。卓尔吴公子，敬业昔乐群。

寿命各修短，道术无区分。著论砺今古，严于律治军。

受诵方一过，醇如饮已醺。文章由运会，天地共氤氲。

言之必可行，讵饰礼乐云。此意炳千载，学者日纷纷。

今觇君所嗜，知味别腥荤。下笔更严谨，哂书羊氏裙。

慎占变虎豹，宏声驱蝇蚊。盛友广同志，相观德可薰。

鲜民遭酷毒，乃来依先坟。病{逆辶换疒}孽莫逭，视草蔓难耘。

感君示我意，则古为今勋。时务浮云耳，朝夕瞻曦曛。
閒居
释文珦（宋代）

影不落人间，空门断往还。
心如灰已死，身与石同顽。
洗耳清{左襫去衤右斗}瀑，搘筇静对山。
老僧閒甚富，谁欲贾予閒。
夜饮次韵毕推官
苏轼（宋代）

簿书丛里过春风，酒圣时时且复中。
红烛照庭嘶騕褭，黄鸡催晓唱玲珑。
老来渐减金钗兴，醉后空惊玉筋工。
（毕善篆。
）月未上时应早散，免教壑谷问吾公。
金缕曲 其二 腊日偕向君南皋、蔡君根泉、李君步洲、向君寿芝游东湖至龙藏寺宿
李炳灵（清代）

梦醒东湖久。喜今番、良友盍簪，俊游携手。楼阁参差池沼固，一片残荷疏柳。

惜词人、停车较后。古柏凌霄垂荫远，是卫公、亲植大盈亩。

树如此，人非旧。

夕阳渐渐侵衣袖。又眷怀、龙藏烟霞，洞天别有。联袂重经清静地，更扰禅门蔬酒。

惜不见、潜西退叟。一树梅花新月夜，问诗僧魂魄归来否。

空亭畔，独搔首。
九日
耿湋（唐代）

九日强游登藻井，发稀那敢插茱萸。横空过雨千峰出，

大野新霜万壑铺。更望尊中菊花酒，殷勤能得几回沽。
留题新安幕府聚秀轩
李弥逊（宋代）

星聚群贤上幕宾，层轩高敞枕溪漘。
一时卢骆五杨辈，万里东西南北人。
句里江山端有助，学馀民社政须亲。
青冥接迹他年事，晋地卿材半楚臣。
吴秀才出示孙尚书诗求鄙作
吴可（宋代）

往时家分宁，风俗喜追随。
挽留杯酒间，往往醉如泥。
比年舍临汝，闭关无相知。
牢落三週星，淹泊一水湄。
人事即渐熟，邻曲不复疑。
闻有长者客，清谈颇忘疲。
宗盟晚相遇，佳此野鹤姿。
过我忽长鸣，倾倒胸中奇。
借问所从来，半世游京师。
群贤共文字，声名冠当时。
自得固有余，足能攀桂枝。
上以荣北堂，下以光衰迟。
故山未暇往，旧游不足思。
墙东或可隐，便拟营茅茨。
奇怀傲南窗，幽花撷东篱。
是亦差可乐，去此将何为。
恨未识胥邓，论交尚差池。
不妨气类求，相与慰渴饥。
同姓纷在眼，邈然弃如遗。
此道已浇薄，君乃敦笃之。
何当美盛德，老矣徒嗟咨。
黄妳厄兵火，荒唐废文辞。
毛子素偃蹇，岂复能发挥。
谁为国士重，自有尚书诗。
和王道录韵其人尝住茅山 其一
王翰（唐代）

两首新诗墨色浓，飘然逸气有仙风。藜床清梦飞为蝶，竹杖通灵化作龙。

商皓芝田云更白，葛公丹井水犹红。他年勾曲寻真去，会向松边问小童。
钓台
林洪（宋代）

三聘殷勤起富春，如何一宿便辞君。
早知闲脚无伸处，只合青山卧白云。
临江仙（二之二）
秦观（宋代）

髻子偎人娇不整，眼儿失睡微重。寻思模样早心忪。断肠携手，重事太匆匆。

不忍残红犹在臂，翻疑梦里相逢。遥怜南埭上孤篷。夕阳流水，红满泪痕中。
上十四吟十首
刘克庄（宋代）

邻鸡呼觉强冠簪，病起屠苏且浅斟。
旋读生书无记性，冥搜警句有贪心。
生惭族老封高尚，死慕先贤谥醉今。
自笑此翁迂阔甚，后千百世待知音。
舟中望昆山
王鏊（明代）

云外孤峰影堕江，船头风浪共低昂。廿年旧事空回首，山自閒时人自忙。
石头山晚归
黎庶焘（清代）

云根磬初落，暮色就须眉。明月抱孤塔，寒禽栖满枝。

途纡缓归兴，涧曲多回飔。笠屐青山晚，吟怀淡不支。
别永嘉使君赵致轩
柴望（宋代）

一番出处计何如，流泊中川不为渔。
落日凄凉秋老矣，西风浩荡客归欤。
吟成白发逢知己，费尽黄金买古书。
明发灞灞桥上路，藉君帆力更吹嘘。
韶州岁事十首 其十
何吾驺（明代）

南来王气有南昌，春早行宫纳百祥。吴越坐归江楚合，燕台晓听玉锵锵。
寄屠存博
仇远（元代）

三年尘土白须眉，拟向西湖濯客衣。
林下杜鹃犹劝去，海边鸥鸟亦知几。
及瓜将得葵丘代，存菊须寻栗里归。
见说中山屠博士，乡心也趁白云飞。
七言四韵十六首 其四
张伯端（宋代）

此法真中妙更真，都缘我独异于人。自知颠倒由离坎，谁识浮沉定主宾。

金鼎欲留朱里汞，玉池先下水中银。神功运火非终夕，现出深潭日一轮。
朝中措 春情
徐元瑞（清代）

镜中蹙损小双蛾。憔悴却因何。新作伤春一曲，绿窗教取鹦哥。

潇潇风雨，恹恹愁绪，九十都过。试问落花流泪，一春谁少谁多。
湘潭二首
孔武仲（宋代）

禄仕飘然寄楚乡，才能苦短志方强。
已栽绿柳如彭泽，况有黄方似栎阳。
风飐湘波天影动，云来衡岳雨声长。
尚疑卑湿难安处，更起西边百尺堂。
开元杂题七首。绣岭宫
陆龟蒙（唐代）

绣岭花残翠倚空，碧窗瑶砌旧行宫。

闲乘小驷浓阴下，时举金鞭半袖风。
省僚夜集南馆观教坊乐部
徐学谟（明代）

一去湘江散酒徒，重开蛮馆夜呼卢。
休怜前席心飞动，且问当年兴有无。
老去梨园犹黑发，春来桃树更玄都。
醉看残月摧归客，谁倩玲珑马上扶。
句 其一
郭祥正（宋代）

明月随人渡流水。
郑维心约赵安道中大家兄次律学士及仆探梅城山乘月泛舟而归
沈与求（宋代）

穷居不厌车马绝，委巷衡门常昼闭。朝来剥啄谁过予，倒屣逢迎走惊蹶。

里中胜士真可人，为忆寒梅耿残雪。招呼闻早探幽芳，平溪径遣扁舟截。

西山佳处云坞深，松竹萧森迷洞穴。上方小阁锁空明，开窗下见千山列。

画手无人貌平远，野阔天多供一瞥。冰花只作小寒枝，拄杖不辞穿巀嶭。

野僧省事畏客狂，攀援自向南枝折。疏香低入坐中来，骨冷肌清伴高洁。

襟期况有公子贤，伯也雄豪负奇节。手拈冻蕊荐深杯，妙语琅琅契禅悦。

人间此会不多有，忍放杯空成小别。归来怀抱与谁论，一棹翻然载明月。
神宗皇帝挽词 其三
文彦博（宋代）

元丰圣政洽隆平，溢牍联篇载颂声。皇武惟扬昭七德，帝华克颂丽重明。

乔山去日乘龙驭，苍野巡时见象耕。忆兆臣民蒙泽久，陨身思报一毫轻。
四十
宋伯仁（宋代）

役役人间世，齐头四十年。
读书虽未已，作事亦徒然。
宦业蕉中鹿，生涯叶底蝉。
愿逢时务好，一榻醉时眠。
送周子静桂阳教官
翁卷（宋代）

魁名人共说，直节世间闻。
远地今崇学，诸生久待君。
三湘鸿不到，五岭路初分。
闲日登临作，应题赠屈文。
偈二十四首 其十六
释守卓（宋代）

诸佛不出世，四十九年说。千江有水千江月，万里无云万里天。

祖师不西来，少林有妙诀。西天此土俱拈却，一种平怀当处亲。

若人识祖佛，当处便超越。大尽三十日，小尽二十九。
留别僧永
贺铸（宋代）

三处分携跨两年，浮云生计本悠然。
江山胜地端相待，大有东南未尽缘。
游文水寿宁院
吕陶（宋代）

重岩一水源何长，下浸十顷同江乡。环堤数里植垂柳，缘阴交盖西风凉。

危桥迤逦渡前岸，古寺直枕山之冈。门阑閟邃户庭阔，金碧间斗皆煌煌。

并人事佛素已谨，挟以富力尤辉光。三朝宸札旧所赐，奎文宝迹人间藏。

有如方岳处厚地，镇压万众传无疆。西园嘉卉不知数，春晖尽许开琳琅。

东偏小池亦足爱，秋色未老芙蕖香。寺旁有曰武陵者，高碑大字言其详。

武周一旦改唐祚，天倾地转无乾纲。睿皇书碑李峤记，常时气燄安可量。

神功距此四百载，孤坟虽在郊原荒。年年秋潦过坟侧，枯尽白草空斜阳。

且怜景物为一饮，谁暇对酒论兴亡。
龙潭山
黄溍（元代）

二月清江照眼明，避风舟楫满回汀。
断云挟雨时时黑，密叶藏花树树青。
习隐未成陶令赋，行歌聊共屈原醒。
碧潭光景无消息，坐看鱼儿点翠萍。
拟寒山寺 其四
释怀深（宋代）

吾诗少风骚，急欲治人病。譬如万灵丸，服者无不应。

良药多苦口，忠言须逆听。劝君勉强服，生死殊不定。
寿外舅富顺赵使君
度正（宋代）

天家积庆如江河，千枝万叶鲁卫毛。
声名赫赫照今古，骨相飘飘多俊髦。
惟安懿王迈种德，当时庙社遗勋劳。
本支百世端未艾，绵绵瓜瓞更崇高。
只今中兴得旦奭，夹辅日月参夔皋。
自馀材德踵相望，磊落抱负皆英豪。
或持皮帛登台省，或奉符竹分旌旄。
金川丈人最后出，平生力学勤持操。
高谈奥论不可到，一洒万字无停毫。
聊将圭撮试当世，已被天语加崇褒。
从此公道更开泰，未必奔走悬三刀。
念昔南宫陪俊翮，偶附骥尾辞蓬蒿。
因蒙顾盼被收录，得拜门下恩则叨。
自怜薄命薄如叶，十年再尔吟离骚。
世间情态已百转，每叹慈爱终坚牢。
今逢佳节揆初度，欲荐眉寿酬甄陶。
丈人丈人听我语，我语憔悴空啾嘈。
白圭三复古亦少，缁衣改为今可遭。
人言恺悌必富贵，恺悌富贵何由逃。
不愿归来一尊酒，但愿努力登三鳌。
我欲执鞭追壶中之日月，荐海上之蟠桃。
齐宫词
李商隐（唐代）

永寿兵来夜不扃，金莲无复印中庭。
梁台歌管三更罢，犹自风摇九子铃。
龙舒朱献宾主汉阳簿弃官以归予亦不合丐去为
王阮（宋代）

浪作鸾栖去，惊随鹤怨还。
无心汉江水，有节皖公山。
此事真堪话，诸公宁厚颜。
嗟予亦兴尽，昨夜已投闲。
罪谪海上中州亲故罕通问独虞君祖道相从湖海踰年北归同途次容南赋诗识别
李纲（宋代）

饱经忧患莫如吾，暮景馀生寄一桴。独子相从来瘴海，岂知还一共归途。

应观天下奇男子，解笑人间浅丈夫。老去山林养衰疾，好音时与系飞凫。
塞鸿秋·山行警
佚名（元代）

东边路西边路南边路，五里铺七里铺十里铺。行一步盼一步懒一步，霎时间天也暮日也暮云也暮。斜阳满地铺，回首生烟雾。兀的不山无数水无数情无数。
夜苦秋蚊达旦不寐
周紫芝（宋代）

昔年记淮邦，茅庐蔚秋草。两耳无晨昏，秋蚊困飞绕。

利吻极惨伤，群飞固轻矫。悬知孀女祠，未可较多少。

至今梦中雷，客枕疑已晓。那知三家村，复此终夕挠。

青烟郁蒿艾，横空益奔扰。手倦劳扑缘，眼病恶薰燎。

谁言天宇大，微物吝除剿。何必养嘉羞，便可付丹鸟。
与刘景明晚步
杨万里（宋代）

行尽南溪溪北涯，李花看了看桃花。
归来倦卧呼童子，旋煮山泉沦建茶。
逍遥咏
宋太宗（宋代）

冥搜多景趣，悟则顿神清。
拘束终难得，冲和入道情。
知微通理性，滋味好研精。
妙用天然法，阴功蕴大名。
贺陈随隐以布衣除东宫掌书
柳桂孙（宋代）

镂玉裁冰字字奇，少年亲结九重知。
君臣际遇荣千载，父子推敲冠一时。
罍进楚兰黄奏雅，瓶分陶菊夜联诗。
五云楼近开黄道，金紫连班进赤墀。
曹纕衡昧爽见访 其二
郑孝胥（清代）

夜起既有年，斯道良可久。颇同献曝心，愿以遗吾友。

晦明转移间，造物露枢纽。人身小天地，吐纳等难朽。

清明常当令，昏惰讵能糅。神完形不敝，聊用却老丑。

死生虽系命，操纵或在手。终时幸无疾，何必千岁寿。
和文潞公席上
范纯仁（宋代）

夏木清阴合，公当雅燕开。前轩鸣脆管，密席列英才。

坐久风逾快，欢多日易颓。膺门荣一顾，孙閤愧常陪。

绕客烧银烛，垂莲釂玉杯。醉归应倒载，远胜习家回。
二感
陆游（宋代）

狸奴睡被中，鼠横若不闻。
残我架上书，祸乃及斯文。
乾鹊下屋架，鸣噪不待晨。
但为得食计，何曾问行人。
惰得暖而安，饥得饱而驯，汝计则善矣，我忧难具陈。
八绝诗归云洞
王禹偁（宋代）

碧洞何眈眈，呀然倚山根。
朝云出如呕，暮云归如吞。
大块气不死，兹为玄牝门。
怪石攡左右，势若貙虎蹲。
旁行数十步，漆黑不可扪。
安得鞭烛龙，为吾前驰奔。
寻尽神仙窟，一一知其源。
俞舜俞作墨梅八轴皆取古人诗句请余赋之
沈继祖（明代）

天生万物俱森罗，诗人于梅诗独多。
不言成蹊桃与李，何敢当此不类歌。
由来画中有新诗，俞君造次以笔追。
浑然莫知诗画异，手与心犹不自知。
红杏花开惊羯鼓，虞美草认歌声舞。
笔能招此玉梅梦，花非解语如欲语。
我生身世两茫茫，独与此花交分长。
书窗有月半弄影，山驿无风远有香。
溪流落英送我别，谁念孤芳增皎洁。
此时我有万斛愁，吹断参差山石裂。
吴霜忽点双鬓华，故人各在天一涯。
南望一枝书断绝，临风不复三叹嗟。
天花何曾着禅定，百忧炼心澄古井。
世有铁心石肠人，举似我诗应首肯。
求猫子
释智愚（宋代）

堂上新生虎面狸，千金许我不应移。
家寒故是无偷鼠，要见翻身上树时。
壶中天（寿致政邑宰六十三，子任尉，孙领荐）
翁定（宋代）

昔时彭祖，闻道有、八百穹崇遐寿。屈指我公今几许，历岁才方七九。七百修龄，更三十七，犹是公之有。此逢诞节，盖须来献尊酒。

好是子舍孙枝，居官领荐，迭复青毰旧。陶令解龟何太早，去作幔亭仙友。只恐九重，思贤梦觉，未屈调羹手。周公居左，鲁公还是居右。
长安晓望，寄崔补阙（一作司空曙诗）
包何（唐代）

迢递山河拥帝京，参差宫殿接云平。风吹晓漏经长乐，

柳带晴烟出禁城。天净笙歌临路发，日高车马隔尘行。

自怜久滞诸生列，未得金闺籍姓名。
诚斋题三老图
杨万里（宋代）

且奭行间著季真，黄冠不合附青云。
二南风里君知麽，添个委蛇退食人。
刘郎写照妙通神，三老图成又一新。
只道老韩同傅好，被人指点也愁人。
秋居杂兴 其一
萧中素（清代）

云树依然渤海东，短墙蓬尸怯秋风。波涛乱涌旌旂合，禾黍荒凉第宅空。

曲径晚香存野菊，长天寒影见征鸿。郊原独步新愁满，一杖低回夕炤中。
送师本行
陆文圭（元代）

鲁国几男子，陋巷称颜渊。
笔食何从出，赖有负郭田。
养志本无求，求人志可耿。
蜀翁古奇士，束书裹寒氈。
客来拥氈坐，客去挟书眠。
索供广文馀，催送司业钱。
玉瓶何处酒，翠侈谁家酒。
我乃遭数奇，彼胡钟美偏。
厄穷不自悦，静退儿为贤。
揖士搞讲席，呼儿嵯归船。
后游记何日，今别已高年。
感翁出处足，抚几心茫然。
握手出门去，梅雨暗江天。
春寒
夏弘（清代）

门掩苍苔一径中，秋千闲在曲阑东。梨花落地半窗雨，柳絮入帘三日风。

斗草懒舒红袖冷，啼莺无奈画屏空。江南二月韶光贱，孤负枝头蛱蝶丛。
寄友人
贾岛（唐代）

同人半年别，一别寂来音。赖有别时文，相思时一吟。

我常倦投迹，君亦知此衿。笔砚且勿弃，苏张曾陆沉。

但存舌在口，当冀身遂心。君看明月夜，松桂寒森森。
年华
陈杰（宋代）

年华机事息，世故妄心空。
一笑播糠眯，多生闻蚁聪。
体中痴黠半，酒外醉醒同。
天运端如此，聊师五柳翁。
东窗对雪六言四首 其四
周紫芝（宋代）

睡起山惊堆玉，诗成研欲敲冰。飘瓦莫嫌碎点，打窗留伴寒灯。
我行
彭汝砺（宋代）

我行日不休，行亦读吾书。朝为忘机鸥，夜作不瞑鱼。

日月双跳丸，乾坤一蘧庐。而吾于其间，扰扰亦自如。
寄叠山谢年丈
柴随亨（宋代）

几人同抱杞天忧，戮力支撑不自由。
却恨杜鹃啼血处，楚囚相对泣难收。
庶几堂
刘敞（宋代）

徂暑亦已烦，清旦尚馀爽。薰风应候至，芳物与春往。

庭树交浮阴，山禽转清响。空堂更幽寂，初日正苍莽。

时节无所感，忘言以为赏。
贺新凉 秋暮答振希
吴灏（清代）

风紧秋何急。感流光、年华易晚，寂寞为客。憔悴芙蓉花已谢，长是相思苦织。

看落叶、霜红岑寂。怎奈孤灯人怊怅，尽无聊、秋梦寒无力。

春已远，去无迹。

高歌一曲霜天碧。散清愁、葡萄酒美，何堪消得。休笑青衫尘埃满，能耐薼羹可食。

人未老、韶光虚掷。燕燕明年归应早，傍帘边、伴那花晨夕。

长一啸，晚风入。
咏菊二首
王安石（宋代）

补落迦山传得种，阎浮檀水染成花。
光明一室真金色，复似毗耶长者家。
将至大横驿舍舟乘舆暮行 其一
萨都剌（元代）

山行日已暮，肩舆度林薄。凉飙凄以清，松子当面落。

千山月崔嵬，万叶雨萧索。昨夕棹歌行，颇忆溪上乐。
答户部勾院王学士泊沧陵见寄
宋祁（宋代）

峭帆风罢到淮濒，草草停桡一问津。
大小山前怀古地，短长亭下未归人。
林姿暗淡吞霞彩，浪垒光芒受月轮。
尚忆他年故俦在，擘笺题作郢中春。
送叶士龙归竹林精舍
刘克庄（宋代）

侍讲开甥馆，三间不至奢。
少曾居北面，老只住东家。
野笋庖尤美，深衣衮未华。
何时寻旧路，去谒玉川茶。
兴宗约游会灵久不闻问以诗趣之
司马光（宋代）

胜地何妨行乐频，万双白璧不赊春。腊醅已老久未压，杨柳青青不待人。
夏日杂咏
陆游（宋代）

闲居自无客，况复暑如焚。
百折赴溪水，数峰当户云。
幽寻穷鹿径，静钓杂鸥群。
旧爱南华语，今方践所闻。
感怀诗 其十九
桑悦（明代）

天地运阴阳，翕翕降甘泽。孤云一飞扬，民思缠云德。

三事匪酬畀，堂蔑桂薪客。我有一寸心，炼作补天石。

凭谁激火生，当道焚荆棘。靡靡行迈人，侯众舆相识。

欲倩彼筋力，载营我家室。徘徊重徘徊，叹息复叹息。
禅人并化主写真求赞
释正觉（宋代）

兀兀之姿，拙钝之师。
静而亡像，动不知时。
有口要挂壁，无机不动丝。
秋气清而星河淡淡，天宇阔而夜斗垂垂。
是个面目兮，与你相随。
刘明适屡欲子苍过其居小酌以诗招之
吴则礼（宋代）

吐心著地谁复识，只有平生韩子苍。
端恨茅屋付秋草，试吟玉绳低建章。
枯肠君饱大官肉，秃鬓吾老尚书郎。
爱酒不论天下士，快来脱帽持一觞。
观书自叹
真山民（宋代）

皓首抱遗经，堪怜误一生。
空共蠹虫饱，自作忍饥声。
松叶酒歌寄梁安宅
刘基（明代）

道人赠我松叶酒，味似琼浆色琼玖。
咽之骨爽神魂清，令我寿同金石久。
我生疏懒无所能，瘦皮粘骨危崚嶒。
病来啖药犹啖水，梦寐恍惚风中灯。
常闻徂徕有嘉木，玄醴涤濯黄露沐。
上有兔丝扬翠旍，下有茯苓蹲白鹿。
咀华嚼叶咽以津，岁久定化肠为筋。
便从偓佺觐黄帝，身骑肉角青骐惣。
我欲求之百忧集，满眼蚊蝇随出入。
踆乌箭逝纤阿急，日暮空瞻邓林泣。
道人此酒还有方，我欲与子同徜徉。
世上神仙亦何限，留侯辟谷应未晚。
蝶恋花 即景偶成，寄怀少兰、小村弟，柔吉妹
袁绶（清代）

怯试春杉寒尚峭。细雨斜风，不管莺花恼。上巳清明都过了。

杜管声里韶光老。

寂寂重帘香篆袅。乍喜新晴，灵鹊穿花噪。宿酒醒来情悄悄。

绿窗自谱相思调。
杏花
薛能（唐代）

活色生香第一流，手中移得近青楼。

谁知艳性终相负，乱向春风笑不休。
浣溪沙 用原韵
阚寿坤（清代）

春雨一犁花已透。熏笼碳减馀残兽。寒逼睡棠红尚皱。

弓鞋滑怕苔阶溜。明识无香招蕊嗅。特向通明章与奏。
偈一百二十首 其八十三
释怀深（宋代）

得者长生，服之不死。神农不知名，耆婆无处讨。破除佛祖病，扫荡无明烦恼。

物物头头不覆藏，灵光洞耀何人晓。
渭村退居，寄礼部崔侍郎、翰林钱舍人诗一百韵
白居易（唐代）

圣代元和岁，闲居渭水阳。不才甘命舛，多幸遇时康。

朝野分伦序，贤愚定否臧。重文疏卜式，尚少弃冯唐。

由是推天运，从兹乐性场。笼禽放高翥，雾豹得深藏。

世虑休相扰，身谋且自强。犹须务衣食，未免事农桑。

薙草通三径，开田占一坊。昼扉扃白版，夜碓扫黄粱。

隙地治场圃，闲时粪土疆。枳篱编刺夹，薤垄擘科秧。

穑力嫌身病，农心愿岁穰。朝衣典杯酒，佩剑博牛羊。

困倚栽松锸，饥提采蕨筐。引泉来后涧，移竹下前冈。

生计虽勤苦，家资甚渺茫。尘埃常满甑，钱帛少盈囊。

弟病仍扶杖，妻愁不出房。传衣念蓝缕，举案笑糟糠。

犬吠村胥闹，蝉鸣织妇忙。纳租看县帖，输粟问军仓。

夕歇攀村树，秋行绕野塘。云容阴惨澹，月色冷悠扬。

荞麦铺花白，棠梨间叶黄。早寒风摵摵，新霁月苍苍。

园菜迎霜死，庭芜过雨荒。檐空愁宿燕，壁暗思啼螀。

眼为看书损，肱因运甓伤。病骸浑似木，老鬓欲成霜。

少睡知年长，端忧觉夜长。旧游多废忘，往事偶思量。

忽忆烟霄路，常陪剑履行。登朝思检束，入阁学趋跄。

命偶风云会，恩覃雨露霶.沾枯发枝叶，磨钝起锋铓。

崔阁连镳骛，钱兄接翼翔。齐竽混韶夏，燕石厕琳琅。

同日升金马，分宵直未央。共词加宠命，合表谢恩光。

厩马骄初跨，天厨味始尝。朝晡颁饼饵，寒暑赐衣裳。

对秉鹅毛笔，俱含鸡舌香。青缣衾薄絮，朱里幕高张。

昼食恒连案，宵眠每并床。差肩承诏旨，连署进封章。

起草偏同视，疑文最共详。灭私容点窜，穷理析毫芒。

便共输肝胆，何曾异肺肠。慎微参石奋，决密与张汤。

禁闼青交琐，宫垣紫界墙。井阑排菡萏，檐瓦斗鸳鸯。

楼额题鳷鹊，池心浴凤凰。风枝万年动，温树四时芳。

宿露凝金掌，晨晖上璧珰。砌筠涂绿粉，庭果滴红浆。

晓从朝兴庆，春陪宴柏梁。传呼鞭索索，拜舞珮锵锵。

仙仗环双阙，神兵辟两厢。火翻红尾旆，冰卓白竿枪。

滉漾经鱼藻，深沈近浴堂。分庭皆命妇，对院即储皇。

贵主冠浮动，亲王辔闹装。金钿相照耀，朱紫间荧煌。

球簇桃花绮，歌巡竹叶觞。洼银中贵带，昂黛内人妆。

赐禊东城下，颁酺曲水傍。尊罍分圣酒，妓乐借仙倡。

浅酌看红药，徐吟把绿杨。宴回过御陌，行歇入僧房。

白鹿原东脚，青龙寺北廊。望春花景暖，避暑竹风凉。

下直闲如社，寻芳醉似狂。有时还后到，无处不相将。

鸡鹤初虽杂，萧兰久乃彰。来燕隗贵重，去鲁孔恓惶。

聚散期难定，飞沉势不常。五年同昼夜，一别似参商。

屈折孤生竹，销摧百炼钢。途穷任憔悴，道在肯彷徨。

尚念遗簪折，仍怜病雀疮。恤寒分赐帛，救馁减馀粮。

药物来盈裹，书题寄满箱。殷勤翰林主，珍重礼闱郎。

喣沫诚多谢，抟扶岂所望。提携劳气力，吹簸不飞扬。

拙劣才何用，龙钟分自当。妆嫫徒费黛，磨甋讵成璋。

习隐将时背，干名与道妨。外身宗老氏，齐物学蒙庄。

疏放遗千虑，愚蒙守一方。乐天无怨叹，倚命不劻勷。

愤懑胸须豁，交加臂莫攘。珠沉犹是宝，金跃未为祥。

泥尾休摇掉，灰心罢激昂。渐闲亲道友，因病事医王。

息乱归禅定，存神入坐亡。断痴求慧剑，济苦得慈航。

不动为吾志，无何是我乡。可怜身与世，从此两相忘。
好事近 其三
石孝友（宋代）

男儿四方志，岂久困泥沙。束书匣剑，依旧旅食在京华。

蹭蹬青云未遂，奔走红尘何计，敛袂且还家。草木渐黄落，风月正清嘉。

友猿鹤，宅丘壑，乐生涯。几时雷雨，轰磕平地起龙蛇。

尺箠可鞭夷狄，寸舌可盂社稷，无路踏云车。今古万千事，洒泪向黄花。
除夜
栖蟾（唐代）

九冬三十夜，寒与暖分开。坐到四更后，身添一岁来。

鱼灯延腊火，兽炭化春灰。青帝今应老，迎新见几回。
幽居杂题
陆游（宋代）

忽忽年光逝，悠悠世事非。
晓犹明绩火，昼永咎渔扉。
施食禽鱼熟，疏沟杞菊肥。
寂寥何所叹？父子自相依。
上牡丹瓶
范成大（宋代）

春晚娑罗百叶开，仙翁精舍长蓬莱。
朝元未罢门深闭，不管人间有客来。
上大面
观音岩
温训（清代）

苍崖千尺插江立，水府沈沈吹波急。太古何人刳石腹，天脐地肺相呼噏。

我从峡山古寺来，探奇已觉心颜开。英州又复觏此景，坐见绝壑生风雷。

山僧导我登古洞，磴道诘曲如入瓮。时当盛夏苦流汗，及到谾谾衣忽冻。

青莲涌吐正中岩，大士踞之何巉巉。石乳倒垂参差出，轮囷其色皆黕黬。

吁嗟岭外富灵窟，崆峒七星争突兀。不如此岩逼龙宫，清寒气已入山骨。
偈
释祖璇（宋代）

吃粥了也未，赵州无忌讳。
更令洗钵盂，太煞没巴鼻。
悟去由来不丈夫，这僧那免受糊涂。
有指示，无指示，
韶石四楞浑塌地。入地狱，
如箭射，云岫清风生大厦。
相逢携手上高山，作者应须辨真假。
真假分，若为论，
午夜寒蟾出海门。
法云同王敦素看东坡枯木
释德洪（宋代）

此翁胸次足江山，万象难逃笔端妙。君看壁间耐冻枝，烟雨楂端出谈笑。

想当却立盘礴时，醉魂但觉千岩晓。恨翁树间不画我，拥衲扶筇送飞鸟。

并作玄沙息影图，禅斋长伴炉烟袅。王郎自是玉堂人，风流合受莺花绕。

何为爱此枯瘦蘖，嗜好果超凡子料。为君援笔赋新诗，诗成一笑尘寰小。
青青水中蒲
徐贲（元代）

青青水中蒲，织作团团扇。
不肯赠傍人，自掩春风面。
小酌山囿
韩淲（宋代）

朔风起山雾，四望多浮阴。人情逼岁除，梅花照高林。

兴言一樽酒，岂顾杯浅深。可醉便须醉，丘中有鸣琴。
万松亭用苏黄旧韵
洪刍（宋代）

夹道苍官似异时，峨峨冠剑想秦仪。云垂车盖寻前路，风作涛秦入旧枝。

故作虬龙惊俗眼，不妨霜雪弄妍姿。难追急景辽天鹤，无复当年校尉诗。
卢鸿岩
欧大任（明代）

中嵩太乙南，岩竹风犹扫。长镵吾欲来，为君种朱草。
句
陈绎曾（元代）

处士近来恩例别，麻鞋一对当蒲轮。
凤凰台
王遂（宋代）

天连宫阙云烟湿，地接淮山日月低。
不知何处两黄鹄，飞向白云云外归。
昼寝
楼钥（宋代）

弹彻悲风更广陵，沧浪一为濯尘缨。
邯郸枕上梦初觉，喜听檐閒秋雨声。
舣斋二绝句 其二
洪适（宋代）

青翰不动柳阴多，桂棹无声鸟语和。有此孤舟寄丘壑，可怜平地起风波。
寄晚浦张观使
陈允平（宋代）

不愿生封万户侯，归来却伴赤松游。琴书东里三椽屋，诗酒西湖一叶舟。

雁过客楼秋雨急，乌栖江树暮烟愁。频年陡觉生华发，日日凭高望楚州。
雪后 其一
韩淲（宋代）

涧谷冰霜踏雪行，不逢荷筱即僧清。世间只解销金帐，羔酒无疑茗椀亨。
颂古一百首
释智愚（宋代）

宾主有无俱遣外，行藏须要出常情。
无棲泊处开门户，月到中宵不敢明。
宿逆旅闻泉声
林鸿（明代）

练瀑飞泉作雨声，楼虚月白旅魂惊。
相思不道无归梦，自是离人梦不成。
田居四首
秦观（宋代）

严冬百草枯，邻曲富休暇。
土井时一汲，柴车久停驾。
寥寥场圃空，跕跕乌鸢下。
孤榜傍横塘，喧舂起旁舍。
田家重农隙，翁妪相邀迓。
班坐酾酒醪，一行三四谢。
陶盘奉旨蓄，竹箸羞鸡灸。
饮酣争献酬，语阕或悲吒。
悠悠灯火暗，剌剌风飙射。
客散静柴门，星蟾耿寒夜。
书怀
陈造（宋代）

人间穷达命污隆，作意功名欲捕风。
但见刘班误车子，何曾邓班误车子，
何曾邓禹笑王融。官曹得饱馀何事，
书课乘闲亦隽功。少待莼鲈付乡翰，
一溪风月放船篷。
寿刘敬吾
释今无（明代）

五岳之峰嵩岳高，乔松千树奏云涛。月明少室清光满，风吹浑陆翠华劳。

刘君钟此奇伟气，诞生其下何雄豪。少年走马气喷薄，手弯硬弩侵星角。

材敏自能筹国计，谊高到处恣行乐。神鲲之背恒负风，灵苗种自楚王宫。

去年访我海边寺，笑声万古破洪濛。护持此地兼护我，思惟方寸凌神工。

琉璃灯下金刚眼，心开字字皆能通。已见莲花堪比玉，谁言宝地复生蓬。

从前祝者皆可量，此回通透无遮障。玉海千年与子游，龙华树看金轮上。
浣溪沙·题李中斋舟中梅屏
吴文英（宋代）

冰骨清寒瘦一枝。玉人初上木兰时。懒妆斜立澹春姿。
月落溪穷清影在，日长春去画帘垂。五湖水色掩西施。
乌栖曲
王昌龄（唐代）

白马逐朱车，黄昏入狭邪。柳树乌争宿，

争枝未得飞上屋。东房少妇婿从军，每听乌啼知夜分。
水调歌头（次韵叔父寺丞林德祖和休官咏怀）
叶梦得（宋代）

今古几流转，身世两奔忙。那知一丘一壑，何处不堪藏。须信超然物外，容易扁舟相踵，分占水云乡。雅志真无负，来日故应长。

问骐骥，空矫首，为谁昂。冥鸿天际，尘事分付一轻芒。认取骚人生此，但有轻篷短楫，多制芰荷裳。一笑陶彭泽，千载贺知章。
依韵和祖休承议
毕仲游（宋代）

吾闻明霞之绮良工造，若比君诗工不到。掷地方知作者神，补诗非是常人巧。

放怀似觉乾坤小，名节虽高心事少。君不见汉阴有丈夫，脚踏空山树芝草。
和陶赴假江陵夜行郊行步月作
苏轼（宋代）

缺月不早出，长林踏青冥。
犬吠主人怒，愧此闾里情。
怪我夜不归，茜袂窥柴荆。
云间与地上，待我两友生。
惊鹊再三起，树端已微明。
白露净原野，始觉丘陵平。
暗蛩方夜绩，孤萤亦宵征。
归来闭户坐，寸田且默耕。
莫赴花月期，免为诗酒萦。
诗人如布谷，聒聒常自名。
时人为张氏兄弟语
佚名（魏晋）

张氏十龙。儒雅温恭。
减字木兰花 思乡
孙丽融（清代）

夕阳云树。阅尽古今离别绪。荒草寒芜。半是离人泪染枯。

数声风笛。唤起乡心归未得。雁过遥空。不带南来书一封。
次韵阎学士靖轩赠受益山居二首
方回（元代）

十里方诸影绿鬟，空蒙潋滟一窗间。
天河不洗读书眼，未可同君上此山。
感怀诗 其十一
桑悦（明代）

老聃良不死，昨日始著书。居今苟阅世，临渊语非虚。

吾师有屈伸，任道为卷舒。薄阴蔽明月，千古清光垂。
酒客
吕南公（宋代）

酒客胸襟亦自贤，平生不断醉因缘。望见青帘涎已活，谁能顾惜杖头钱。
题太白山隐者
项斯（唐代）

高居在幽岭，人得见时稀。写箓扃虚白，寻僧到翠微。

扫坛星下宿，收药雨中归。从服小还后，自疑身解飞。
宫中曲二首
徐凝（唐代）

披香侍宴插山花，厌著龙绡著越纱。

恃赖倾城人不及，檀妆唯约数条霞。

身轻入宠尽恩私，腰细偏能舞柘枝。

一日新妆抛旧样，六宫争画黑烟眉。
昨夜二首 其二
龚自珍（清代）

种花都是种愁根，没个花枝又断魂。新学甚深微妙法，看花看影不留痕。
偈颂一百六十首
释宗杲（宋代）

今朝正是四月八，净饭王宫生悉达。
吐水九龙天外来，捧足七莲从地发。
点胸点肋独称尊，大口开张自矜伐。
都卢住世七旬馀，四十九年瓷忉怛。
赖有云门老破师，一棒当时要打杀。
人人尽道报佛恩，将此深心奉尘刹。
若耶溪上
陆游（宋代）

微官元不直鲈鱼，何况人间足畏途。
今日溪头慰心处，自寻白石养菖蒲。
闺人禅诵甚勤，喜赠二首 其一
袁宗道（明代）

应是新年福力增，六时功课胜山僧。每持贝叶询难宇，时向蒲团学小乘。

一缕天风吹梵呗，半轮闺月照香灯。却惭庞叟心情懒，拥衲齁齁呼不应。
山礬
滕岑（宋代）

水仙委蛇江梅老，架上酴醿雪未翻。
千斛妙香留不用，一时分付与山礬。
李季允作吞云楼索诗和总漕韵答之
魏了翁（宋代）

栅新飞观走狐嗥，楼鹤洲鹦贺此遭。
整暇旌旗登巀页，奔波舟楫笑嗷嘈。
宅中平后规摹拓，烛理明时运量高。
须信是间天地似，词人云梦特秋毫。
剡溪杂咏 剡溪
王十朋（宋代）

千古剡溪水，无穷名利舟。閒乘雪中兴，惟有一王猷。
次韵元司理元夜三绝 其二
周紫芝（宋代）

忆得葆真池上春，水晶帘底看灯人。当年京洛随车客，今夜江湖卧病身。
偶为桥梓图赐钱陈群叠旧作韵
弘历（清代）

南国应尝谷雨茶，箑头书自遂初家。贡来恰好临蒲节，赐去无须宝墨华。

教寄北山聊示梓，漫参西土拟拈花。高年已觉多男累，莫逐东风更羡鸦。
惠州 其一
彭汝砺（宋代）

城垒四五尺，闾阎千百家。朝尘疑作雨，暮雪欲飞花。

旧寺僧何在，空堂鬼自邪。三更愁不寐，相笑是皇华。
王治中招余饮丹阳刘公雪苑英公在座主人俾余
毛滂（宋代）

宇宙中间道最大，禅仙并立儒为尊。
谁将幻怪惊愚俗，总向虚空认法门。
此土犹知名教重，昔人尚有典刑存。
愧予晚陋羞前哲，愿以乡盟齿弟昆。
偈颂二十三首
释云岫（宋代）

如来藏中有一常圆之月，大如车轮，
冷如冰雪，犀牛扇子何曾别。
怒涛推出海，恰值中秋节。
若也唤作白莲花，浮出龙王宫。
我道玉川子，胡说乱说。
娄东荆石公饷菊赋谢
申时行（明代）

一水能通贯月槎，九秋偏赠傲霜花。琼枝濯濯深含露，紫艳丛丛细吐霞。

开傍松轩成晚节，分来蓬岛是仙葩。试论禁苑追陪日，何似园林乐事赊。
宿北山 其二
王谌（南北朝）

四壁静无人，翛然夜不惊。龛灯光焰薄，纸帐梦魂清。

有月山犹暗，无风松自鸣。结茅终隐此，高枕待升平。
柳陌
张嵲（宋代）

手种篱边菊，秋来亦自开。
惊蝶翩翩舞，雄蜂去复来。
光霁堂 其二
平显（明代）

我公黔宁嗣，世济忠孝美。容光照隙罅，于焉烛斯理。

怅望珠履荣，老客思未已。何当驾长风，一溯秋万里。
却到金陵登北固亭
李绅（唐代）

龙形江影隔云深，虎势山光入浪沈。潮蹙海风驱万里，

日浮天堑洞千寻。众峰作限横空碧，一柱中维彻底金。

还叱楫师看五两，莫令辜负济川心。
善友诵金刚经求偈
释怀深（宋代）

背诵金刚四十年，老来心地转精专。劝渠不用忧生死，只此修行便是禅。

便是禅，不须参，一句该通五百函。无我无人无寿者，尘尘刹刹笑瞿昙。
僧灵辩南归
金君卿（宋代）

僧如灵辩者，翘枝秀丛林。
浩荡游九州，穷奇发清吟。
巨轴谒明光，朝奏暮拜恩。
{上艹下戾}袍拂天香，珍重如腰银。
逸足不可羁，归云渺无根。
清明汴口开，一叶东南奔。
故山盘冰溪，百尺数纤鳞。
洗耳外名教，洒然鸥鹭群。
应笑未归客，青衫京洛尘。
刮板
王祯（元代）

广舌横短柄，双环系长纼。却行作敛踪，前排如拥盾。

起偃作陂塘，分田立畦畛。人间不平地，所到略能尽。
和贾县尉秋日往山中诗韵二首 其一
陈镒（明代）

野桥村路雨初晴，满袖凉风马足轻。松下几年淹宦况，山中九日动诗情。

逢时又见黄花发，感事俄惊白发生。且喜囊中无长物，只留琴剑伴回程。
绍兴祀祚德庙八首 其一 迎神用《凝安》，姑洗为宫。
郊庙朝会歌辞（宋代）

匿孤立后，惟义惟忠。昔者神考，追录乃功。祀典载加，进爵锡公。

神兮降格，尚鉴褒崇。
偈颂一百二十三首
释祖钦（宋代）

高而无上，低而无下。
上下三指，彼此七马。
临济大师到此咬嚼不破，被黄蘖拄杖再三痛打。
苏学十题 其一 泮池
朱长文（宋代）

怪石铺幽麓，芳塘倚茂林。冷光开玉镜，清影涤人心。

芹藻无伤性，龟鱼各就深。泉源应不涸，何必傅岩霖。
张茅
颜光敏（清代）

驿树参差陇麦交，微茫一径是张茅。河流绕地浮三晋，山势连空结二崤。

云外旌旗闲古戍，洞中烟火出危巢。岩花岸草空经眼，那得他乡有乐郊。
送李彦侯宰黄岩 其二
许景衡（宋代）

自笑当初作底官，只应山水得盘桓。江楼风月传觞后，边塞尘沙行路难。

闾里樵渔无失业，岁时箫鼓有馀欢。十年父老今何似，为我从头问讯看。
范觉民挽词四首
张嵲（宋代）

射策惊寰海，收名似岱嵩。
俄从白面士，遽作黑头公。
积善龄何促，流光后必丰。
他年悲宰树，独在浙江东。
致政吴侍郎挽歌词
黄庶（宋代）

荆棘二疏路，几人同敝衣。
仕涂师白发，国老欲彤帏。
遗稿诗书满，行旌雨雪飞。
陕民应泪落，不见板舆归。
挽宜春赵别驾二首 其二
徐元杰（宋代）

诗债松边了，锄荒剩种花。云程衡麓雁，风味仰山茶。

白玉楼成速，金銮事可嗟。桃源千古恨，寒日惨啼鸦。
解职妇题主簿轩壁
陈淳（宋代）

偶然寓兴五山阴，可叹颓波日转深。
鼓瑟齐门莫同调，舞韶郑侧鲜知音。
归寻旧径扫新榻，从整遗编理素琴。
惟有春秋知罪我，外余横直一何心。
满江红·细阅浮生
吴潜（宋代）

细阅浮生，为甚底、区区碌碌。算只是、信缘随分，早寻归宿。造物小儿忺簸弄，翻云覆雨难擐触。谩一堆、岁月鬓边来，跳丸速。

田二顷，非无粟。官四品，非无禄。更不知足后，待何时足。恰好园池原自有，近来新创三椽屋。且饥时、吃饭困时眠，不为福。
玲珑四犯•闰六月初七日作
沈谦（清代）

小月窥人，早半枕新凉，客睡初醒。珠泻高荷，怅望碧池烟暝。

枉了盼着佳期，今夜依然孤另。问几年、积下馀剩，算出恁般节令。

西窗立尽梧桐影。雨苏苏、隔河微映。锦机料得无心织，空把云鬟整。

屈指残暑易消，且按着、离情待等。不似人天畔，羁旅归，期无定。
往富平伤怀
韦应物（唐代）

晨起凌严霜，恸哭临素帷。驾言百里途，恻怆复何为。

昨者仕公府，属城常载驰。出门无所忧，返室亦熙熙。

今者掩筠扉，但闻童稚悲。丈夫须出入，顾尔内无依。

衔恨已酸骨，何况苦寒时。单车路萧条，回首长逶迟。

飘风忽截野，嘹唳雁起飞。昔时同往路，独往今讵知。
减字木兰花（四之二）
贺铸（宋代）

闲情减旧。无奈伤春能作瘦。桂楫兰舟。几送人归我滞留。

西门楫柳。满把青青临别手。谁共登楼。分取烟波一段愁。
刘寺即事
楼钥（宋代）

飞泉何事仰空流，无数明珠散不收。
注辇昔时曾撒殿，至今抛掷未曾休。
署中独酌先后共得十首颇有白家门风不足存也 其一
王世贞（明代）

醉即高眠醒便歌，世人无计奈吾何。一飧鱼菜欣然饱，双眼莺花到处多。

梦里乾坤谁束缚，閒中风月任差科。唯馀气习消难尽，强半陈编与耗磨。
羊城即事
张嗣垣（明代）

不觉清明后，珠江客未还。又看三月尽，曾得几时閒。

皂帽难逃世，青衫易负山。劳劳随逆旅，争席卖鱼阑。
睢阳庙二首 其一
王式丹（清代）

曾披唐史传遗烈，百战孤城迹不磨。犄角力堪歼寇盗，殒身功已障山河。

名先李郭悬青简，血并南雷染碧莎。此日楹间修一拜，阵云边月想悲歌。
学书十绝 其十
李之仪（宋代）

心非可见舌能陈，随语成章自有神。用作功名终底事，区区雕琢定痴人。
满庭芳（前题）
王之望（宋代）

海国寒轻，江南春早，小梅已漏芳妍。岁前冬后，和气欲回旋。此际瑶台阆苑，仙人下、白玉云軿。人间世，风帆月棹，同泛五湖船。

当年。参谒地，鱼轩象服，锵佩朝天。向闽邦开国，福地真传。今日华筵寿斝，儿孙拥、兰玉相鲜。休辞□，蓬莱清浅，看取变桑田。
吴园杂咏十九首 其十二 四曲池
彭汝砺（宋代）

大池方如矩，小池曲如钩。方奚避污辱，曲不趋公侯。

时傍白莲叶，独行青翰舟。
送张忠州使君八兄二首 其二
曾协（宋代）

东阁如公不挽留，又飘征袖入西州。四方谩说多奇士，千骑才教占上头。

那得长绳萦去棹，不堪淋雨助离愁。长江自古常东注，莫遣仙舟得溯流。
樵谷
释居简（宋代）

谷口云横草不生，弗容斤斧弗容耕。呼童尽拾风前叶，自去提撕折脚铛。
卜居
曹勋（宋代）

久欲谋归力不任，浮云踪迹谩巢林。
功名未入屠龙手，贫贱常怀买鹤心。
月下开门微雨过，楼头闻笛二更深。
世间万事俱陈迹，空倚西风阅古今。
和郑信卿 其三 惜春
孙应时（宋代）

舞絮飞花别茂林，狂蜂乱蝶度繁阴。乾坤不尽春长在，莫遣伤春意太深。
微雨催春飞红片片四首 其三
郭之奇（明代）

所畏落花风，新愁出旧丛。微吟啼鸟并，久对俗人空。

谁使伤心绿，平分断脸红。羁怀长寂寂，于此复匆匆。
台城路 送桐城张先生予告归里
龚翔麟（清代）

秋风纵有莼鱼兴，纶扉肯教轻去。星琯频移，沙堤稳步，洒遍九垓霖雨。

君恩暂许。趁皖口春云，卸帆乡渚。检点平泉，赐金添得几多树。

西勾柳眠未起，骊驹嘶便发，欲别还聚。李径桃蹊，含情望远，此后全凭苍羽。

一峰天柱。盼丝竹逍遥，绛纱真阻。甚日从游，四轩聆细语。
九日登瀛台和昔人韵二首
家铉翁（宋代）

屋角东边十仞台，龙蟠虎踞亦奇哉。
四时长是几案物，九日仍烦杖屦来。
乐事无穷谁共管，孤云在望我堪哀。
梦随鸿鹄南飞去，岑下长号酹一杯。
墙外卖药者九年无一日不过，吟唱之声甚适。
范成大（宋代）

十日啼号责望深，宁容安稳坐毡针。
长鸣大咤欺风雪，不是甘心是苦心
夜闻
吕南公（宋代）

夜闻黥徒叹行苦，传檄驰符渺无数。霜晨雨夕常疾驱，鬼魅豺虎何山无。

寝兴顺时岂不欲，简书可畏鞭刑毒。儒讥冗食知谓谁，我非浪费官家粟。
悼明教嵩禅师
释宝昙（宋代）

旋缚阴崖屋，去裹北山饭。
饥寒十万读，甚盛若禁脔。
南越古象犀，明月万金产。
逢人不易售，一见待天眼。
我马几覆车，公乃独力挽。
襄羊万夫上，直往势不返。
白首不愿馀，光明自优远。
晚生既浪出，壁间识怒面。
未能续公书，聊尔执役贱。
更须酌岩泉，只字日三晏。
贺师邵初授御史次师陈韵
王鏊（明代）

越溪芝秀丽春晴，瑞应人传豸府名。一日文章惊豹变，百年风府爱冰清。

大廷纠劾当宸立，秘殿传宣傍辇行。闻说马周工献替，九重还补舜聪明。
题画鳜鱼
盛百二（清代）

何处春晴系客思，吴娘纤手脍银丝。忆从西塞山前过，正是斜风细雨时。
累日文符沓至怅然有感
陆游（宋代）

豪气人言苦不除，固应屏迹向江湖。
封侯万里独心在，餬口四江何事无？薄俗更堪开眼看，老翁宁办折腰趋？鼠肝虫臂今无择，付与乾坤造化炉。
山泽
陆游（宋代）

我本山泽人，散诞傲簪裳。
宦游五十年，天遣还农桑。
东阡南陌间，吾亦爱吾乡。
楚祠坐秋社，隋寺观夜场。
醉迷采苍耳，旅饭炊黄粱。
自疑太古民，百年乐未央。
有时闲暇时，颇复诵老庄；亦尝游岷峨，略闻度世方。
气为东道主，主安客自长。
却後五百年，见我灞城旁。
宿太平兴国宫 其一
王十朋（宋代）

此来端不为行春，欲向庐山访隐沦。圣主如容食祠禄，愿为主管太平人。
和赵子俊閒居十首 其一
牟巘（宋代）

俯仰一室内，我兴尚无为。凝尘澹素几，乍见閒居诗。

吐词甚高简，观者未必知。士固各有志，肯为富贵移。

汲多羸其瓶，居然井在湄。何似鸱夷全，张弛随所宜。

杨子不违物，赵子不干时。此意谅所同，相与三复之。
偈颂二十五首 其三
释智愚（宋代）

人间灯，天上月。有明有暗，有圆有缺，底事贪观心未歇。

兴圣室内无油，免得證龟作鳖。
新晴
严粲（宋代）

滑路愁骑马，晴天好放船。水纹摇倒壁，花影弄澄川。

梦寐驱驰在，光阴少壮迁。心期犹浩荡，搔首白鸥前。
埔里社
孙尔准（清代）

台东山势如连鳌，溟郣气大喷云涛。包孕隐现不可测，突兀时云脽与尻。

长风一扫净寥廓，苍峭百摺屏风高。恍移庐阜坠蛮徼，奇秀未可轻訾謷。

悬厓绝磴孰能傍，生番趫捷追猿猱。平时杀戮代耕作，强弓毒矢争先操。

岂惟人迹不敢入，赤豹骇遁玄熊嘷。安知中央大如砺，沃野顷莫开平皋。

天荒地老未开辟，土乳泫泫流春膏。迩来汉奸颇深入，争营瓯脱围𥯨簩。

南山虽锢犹有鄛，利在彼肯遗秋毫。决渠荷锸昼画井，腰镰秷秷芟蓬蒿。

野犍千头竞跳掷，驯伏渐可加笼绦。人生有性物有性，物犹就扰人何逃。

胡为巧诱复豪夺，密箐昼夜长号咷。况闻风俗亦不恶，嗜好服食同吾曹。

龙梭作镊织锦罽，鹅管书字传红毛。留客囤居若图画，待姑嚼米成香醪。

鞦韆游戏树阴底，嘴琴鼻箫声囋嘈。谁能抚摩适厥性，淳质正可资薰陶。

屯田计口授之食，角材团练收其豪。倚天争奉■布约，诅酒共饮留犁挠。

力役群趋听鼛鼓，积粟高廪堆连廒。卑枝鸟巢俯窥■，开户犬足眠生□。

武陵仙乡在人世，青溪夹岸栽红桃。花开洞口春水发，相寻我欲拿鱼鱽。
天冠山题咏二十二首 其十一 长生池
赵孟頫（元代）

竹实凤将至，水清鱼自行。着我草亭里，危坐学长生。
夏宴张兵曹东堂
李颀（唐代）

重林华屋堪避暑，况乃烹鲜会佳客。主人三十朝大夫，

满座森然见矛戟。北窗卧簟连心花，竹里蝉鸣西日斜。

羽扇摇风却珠汗，玉盆贮水割甘瓜。云峰峨峨自冰雪，

坐对芳樽不知热。醉来但挂葛巾眠，莫道明朝有离别。
秋夜对酒用前韵
杨冠卿（宋代）

夜雨急复疏，檐溜秋声滴。
虚堂梦乍惊，青灯余四壁。
牢愁推不去，濁酒讵能涤。
蒲萄出西凉，瓶耻无余沥。
兀坐倚枯木，栖心寄禅寂。
初冬快晴陪宣卿叔夏游石头庵过三生藏穷深极
胡寅（宋代）

宝楼香殿隘空山，都谢茨亭竹石间。
静有客棋真掩映，悄无僧话更清閒。
次韵杜无逸西园独坐九绝句
傅察（宋代）

前辈不可见，古道邈难寻。
何时赤松子，相与归山阴。
东岗古塔
杨蟠（宋代）

东岗人不识，野寺在樵渔。
落叶年年满，春风为扫除。
南七寺
方信孺（宋代）

井轸南宫焕宝光，千秋古胜并延祥。
祗今两寺无名子，地藏旁联四实方。
送洪维那
释普岩（宋代）

笑把虚空一口吞，髑髅瞥转振乾坤。破沙盆有儿孙在，玉笛横吹出海门。
武昌柳二首 其一
钱希言（明代）

汉阳城对古西门，官柳青青几树存。叶暗市楼迷楚望，花飞江树断湘魂。

因风暂逐金羁影，和雨先沾翠袖痕。犹有旧乌栖不定，啼将客梦到乡园。
观音菊
史铸（宋代）

霞幢森列引薰风，高出疏篱紫满丛。
翠叶织织如细柳，直宜插向净瓶中。
读韩文诗
释智圆（宋代）

女娲链五石，能补青天缺。
共工触不周，能令地维绝。
杨孟既云没，儒风几残灭。
妖辞惑常听，淫文蠹石说。
南朝尚徐庾，唐兴重卢骆。
雕篆斗呈巧，仁义咸遗落。
王霸道不明，烟花心所托。
文不可终否，天山韩吏部。
叱伪俾归真，鞭今使复古。
异端维既绝，儒宗缺皆补。
高文七百篇，炳若日月悬。
力扶姬孔道，手持文章权。
来者知尊儒，孰不由兹焉。
我生好古风，服读长洒蒙。
何必唐一经，文道方可崇。
喜雨
苏辙（宋代）

夏田已报七分熟，秋稼方忧十日乾。
好雨徐来不仓卒，天公似欲救艰难。
魃张鹰犬无遗力，社近鸡豚趁早寒。
老病随人幸一饱，炉香无语只长叹。
段文昌读书台
何耕（宋代）

段公曾此读群书，读破应须万卷馀。
家礼一传为杂俎，稗官收拾附虞初。
洛社老僧听琴
楼钥（宋代）

宴坐萧斋不作劳，谓予何事走蓬蒿。
从容试问今年几，手植黄杨三丈高。
春夜闻笛
浦源（明代）

鼓角动春城，噰噰旅雁鸣。上林花送影，边地雨连声。

万里还家国，千行结弟兄。晋阳今夜客，闻尔独伤情。
送家兄赴任昭义
姚合（唐代）

早得白眉名，之官濠上城。别离浮世事，迢递长年情。

广陌垂花影，遥林起雨声。出关春草长，过汴夏云生。

黠吏先潜去，疲人相次迎。宴馀和酒拜，魂梦共东行。
送浮屠宗立东游二首
王之道（宋代）

抚掌相逢一笑同，自言参学百无功。
密甜忘却十年苦，雷吼吓羞三日聋。
早春夜集耿拾遗宅
李端（唐代）

如何逋客会，忽在侍臣家。新草犹停雪，寒梅未放花。

衔杯鸡欲唱，逗月雁应斜。年齿俱憔悴，谁堪故国赊。
爱民碑
毛绍龄（明代）

车马经过何处频，丰碑片片驿边新。贫民但卖山头石，不是襄阳堕泪人。
暮霞 其一
郑孝胥（清代）

祇疑日已落，黯黯颓云翳。百里俄极明，金银耀天际。
王抚军庾西阳集别时为豫章太守庾被徵还东诗
谢瞻（南北朝）

祗召旋北京，守官反南服。方舟析旧知，对筵旷明牧。

举觞矜饮饯，指途念出宿。来晨无定端，别晷有成速。

颓阳照通津，夕阴暧平陆。榜人理行舻，輶轩命归仆。

分手东城闉，发棹西江隩。离会虽相杂，逝川岂往复。

谁谓情可书，尽言非尺牍。
后秋兴八首八月初二日闻警而作 其八
钱谦益（清代）

艰难恢复势逶迤，蚁穴何当溃泽陂。驼马已临迤北路，炮车犹泽向南枝。

雷惊犀象牙方长，雨送蛟龙宅屡移。最喜伏波能整旅，封侯印佩许双垂。
军山
张显（宋代）

乱石如群羊，合沓千里奔。
军山几当前，盘踞作虎蹲。
巨镇压坤维，层巅白云屯。
下瞰大溪流，三尺清不浑。
舟人落风帆，系缆前山根。
我欲摘星斗，悬崖那可扪。
苔钱
郑谷（唐代）

春红秋紫绕池台，个个圆如济世财。

雨后无端满穷巷，买花不得买愁来。
操叶舟凌巨浪访道祖
葛立方（宋代）

一牛鸣处是君家，乘兴烟蓬蹴浪花。
银蒲流支新得路，人惊仙客在浮槎。
赠胡僧
周贺（唐代）

瘦形无血色，草屦著行穿。闲话似持咒，不眠同坐禅。

背经来汉地，袒膊过冬天。情性人难会，游方应信缘。
种花五言
周密（宋代）

花发一朝喜，花落一夕愁。不如不种花，不喜亦不忧。
有感
舒岳祥（宋代）

风雨翛翛花事阑，馀寒迤逦麦秋天。一春不见飞蝴蝶，几夜初秋叫杜鹃。

林外画眉谁妩媚，花间绣眼自便翾。上林还有嘤鸣否，此日春归一黯然。
三桥诗·右宜远
欧阳修（宋代）

朱栏明绿水，古柳照斜阳。
何处偏宜望，清涟对女郎。
题陈藏一山房
释元肇（宋代）

浩浩人如海，吟居独可嘉。远山长入户，万卷是生涯。

挂石添名画，分瓶插买花。多应市朝客，无暇到君家。
平山堂次王居卿祠部韵
苏轼（宋代）

高会日陪山简醉，狂言屡发次公醒。
酒如人面天然白，山向吾曹分外青。
江上飞云来北固，槛前修竹忆南屏。
六朝兴废馀丘垅，空使奸雄笑宁馨。
赠澧州高大夫司马霞寓
刘禹锡（唐代）

前年牧锦城，马蹋血泥行。千里追戎首，三军许勇名。

残兵疑鹤唳，空垒辩乌声。一误云中级，南游湘水清。
题谭微仲一经堂
王庭圭（宋代）

汉儒重道独专经，唐室初增博士名。韦氏起家仍相国，稚圭能说亦公卿。

司空城旦污潢潦，古壁遗文粲日星。异日诸郎拾青紫，传家何用满筲籯。
至福昌县作
邵雍（宋代）

清景几人爱，爱之当远寻。
及临韩岳近，始见洛川深。
县在云山腹，民居水竹心。
无机类闲物，愈觉少知音。
露华（次张B634云韵）
周密（宋代）

暖消蕙雪，渐水纹漾锦，云淡波溶。岸香弄蕊，新枝轻袅条风。次第燕归将近，爱柳眉、桃靥烟浓。鸳径小，芳屏聚蝶，翠渚飘鸿。

六桥旧情如梦，记扇底宫眉，花下游骢。选歌试舞，连宵恋醉珍丛。怕里早莺啼醒，问杏钿、谁点愁红。心事悄，春娇又入翠峰。
张书绅与范予瞻论余十余年来戎马，颇为劳苦孤危，有诗见赠。读之怆然，因成二首 其二
张煌言（明代）

相业侯封非我望，霸图王命向谁论？颇怜节在旄全落，独恨交亡剑尚存！

上客摄衣空有铗，孤军裹甲已无裈。也知戈巧难回日，誓死何妨绝影奔！
杏溪十首·莲塘
姚合（唐代）

方塘菡萏高，繁艳相照耀。幽人夜眠起，忽疑野中烧。
晓寻不知休，白石岸亦峭。
詹何钓鱼
列御寇（先秦）

詹何以独茧丝为纶，芒针为钩，荆蓧为竿，剖粒为饵，引盈车之鱼于百仞之渊、汩流之中，纶不绝，钩不伸，竿不挠。

楚王闻而异之，召问其故。

詹何曰：“曾闻先大夫之言，蒲且子之弋也，弱弓纤缴，乘风振之，连双鸧于云际，用心专，动手均也。臣因其事，放而学钓，五年始尽其道。当臣之临河持竿，心无杂虑，唯鱼之念，投纶沉钩，手无轻重，物莫能乱。鱼见臣之钩饵，犹尘埃聚沫，吞之不疑。所以能以弱制强，以轻致重也。大王治国诚能若此，则天下可运于一握，将亦奚事哉？”楚王曰：“善。”
和曾舜卿秋日偶成
张侃（宋代）

久无名酒共君倾，静对溪山悦我情。雨沁荷花多退色，风穿梧叶强成声。

乾坤纳纳从来大，岁月堂堂未用惊。甚欲著书传后世，只愁议论太平平。
论俗十二首
刘子翚（宋代）

扇马严内仗，貂珰侍宸阍。
哀哉里闾间。刀阉逮鸡豚。
放麑识忠荩，毋卵著格言。
矧利肥甘躯，绝其孳息源。
难销爱欲心，物物天性存。
逆情气必戾，顺化生乃蕃。
谁开口腹谋，无乃伤仁恩。
登山未还范景仁以诗见促次韵二首 其一
李之仪（宋代）

扑面烟霞晓更嘉，偶随藜杖访仙家。斜阳不见登山屐，独绕长溪折夜花。
从仙游行入黑水谷五里草房凹作
康海（明代）

谷口寻源入渐深，回峦相接昼阴阴。屿禽掠水应愁下，野鹤穿云太不禁。

暝接草房烟漠漠，树当若岫绿森森。重游始得名山趣，老去翻惭少日心。
奉寄忠国公令郎君
吴与弼（明代）

侨居几欲拜兰阶，多病因循愧夙怀。翠竹碧梧霄汉迥，五云深处望三台。
水龙吟 闰端午怀旧，复用前韵
呆翁和尚（清代）

前年西子湖心，龙舟竞斗争先手。也寻短棹，笙歌丛里，欢同亲旧。

鼓似奔雷，人如簇锦，齐齐翘首。想今年两度，包金切玉，希有事胜前否？

凤鹤惊传毛竖，道钱塘、未分昏昼。六桥碧树，两峰紫翠，风光都走。

避地淮南，淹留江北，忧心如酒。叹先人、墓木凄凉兵火，若何能寿。
果实
陈尧叟（宋代）

甜于糖蜜软于酥，阆苑山头拥万株。
叶底深藏红玳瑁，枝边低缀碧珊瑚。
宿卢氏芝秀堂留别师邵师陈二首 其一
王鏊（明代）

越来溪上思悠悠，斜日门前一繫舟。水若有情随我去，山虽无语为君留。

梅花红褪墙头雪，麦叶青回垄上秋。一曲沧浪人去远，平湖万顷接天流。
寄题陈玉垒太史清华楼居集句四首 其四
王弘诲（明代）

白石溪边自结庐，烟霞明灭上清居。古人已用三冬足，旧友相清万里馀。

叶下绮窗银烛冷，荷翻翠盖水堂虚。烦君远示青囊录，欲报琼瑶愧不如。
与叔问预约继九老之会
程俱（宋代）

七老当年四美并，韩温千载接仪型。世间天爵兼人爵，云外台仪聚德仪。

白发篸花看更好，碧山环座眼偏青。相期勉继耆英会，留与衢人作画屏。
杨时可屡游朱氏园昨日方一载酒甚乐因次韵言其事
王安中（宋代）

溪上桃花如有语，怨君前日只空回。径须留客车投辖，相与浇愁酒漉醅。

我自马曹聊复尔，谁忧儿辈觉追陪。王郎醉墨题名处，尚有馀尊可再来。
忆少年
佚名（宋代）

母仪下，国祚和平。玉帛凑寰瀛。尤祥极瑞，茂实英声。两耀比皇明。昭孝飨、躬荐精诚。祥并保佑洽由庚。和乐遍怀生。柔远能迩，海宇永澄清。复曾城。宝册受鸿名。
绵龙绪，十治同齐圣。至治播欢声。止戈为武，顿纲搜英。察万物人情。损服御、不尚瑛琼。俗怀生动，修文考制，颛法上天明。地不爱宝，人不爱其诚。帝图宏。寿岳永嶢峥。
和许守游春
吴芾（宋代）

尊前莫惜千金费，醉里能令万事轻。
须信人生行乐耳，此身何用绊浮名。
题柴言山水
陆游（宋代）

悬水三十仞，疾雷闻数里。
正暑凛生秋，倚杖者谁子？
赘禅宗无门关后第四十九则语
郑清之（宋代）

语火是灯，掉头弗应。
惟贼识贼，一问即承。
天平山
苏舜钦（宋代）

吴会括众山，戢戢不可数。其间号天平，突兀为之主。

杰然镇西号，群岭争拱辅。吾知造物意，必以屏大府。

清溪至其下，仰视势飞舞。伟石如长人，坚立欲言语。

扪萝缘险磴，烂漫松竹古。中腰有危亭，前对绀壁举。

石窦落玉泉，泠泠四时雨。源生白云间，颜色若粉乳。

旱年或播洒，润可足九土。奈何但泓澄，未为应龙取。

予方弃尘中，岩壑素自许。盘桓择雄胜，至此快心膂。

庶得耳目清，终甘死于虎。
西陵观梅
武衍（宋代）

障霜篝日夺天机，九月梅花赏玉蕤。
到了不如春意胜，水边风韵两三枝。